Diari Oficial de la Generalitat Valenciana


Sumari del DOGV 3899, del 18-12-2000 (2000/9504)

ACORD de 31 d'octubre de 2000, de la Comissió Territorial d'Urbanisme de Castelló, que fa referència a la modificació de les normes subsidiàries de planejament de Torreblanca.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3899

Data del DOGV
:   18-12-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9504


Data del document
:   31-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Torreblanca
    * pla d'urbanisme

ACORD de 31 d'octubre de 2000, de la Comissió Territorial d'Urbanisme de Castelló, que fa referència a la modificació de les normes subsidiàries de planejament de Torreblanca. [2000/S9504]
  
Vist l'expedient que fa referència a la modificació puntual de les normes subsidiàries de planejament de Torreblanca relativa a l'alineació de la prolongació del carrer Carlos Arruza, i de conformitat amb els següents,
  
Antecedents
  
Primer. El ple de l'Ajuntament de Torreblanca, en la sessió celebrada el 5 de juliol de 2000, va acordar exposar al públic la modificació, la qual cosa es va portar a terme per mitjà d'anuncis publicats en el periòdic El Mundo de 13 de juliol de 2000 i en el Diari Oficial de la Generalitat Valenciana de 21 de juliol de 2000. Una vegada transcorregut el període d'informació al públic, durant el qual no es van formular al·legacions, el ple de l'Ajuntament va aprovar provisionalment la modificació en la sessió de 21 de setembre de 2000, després de la qual cosa l'expedient va entrar en el Servei Territorial d'Urbanisme de Castelló el 28 de setembre de 2000.
  
Segon. La documentació presentada consisteix en memòria i plànols.
  
Tercer. La modificació proposada consisteix en el canvi de l'alineació de la prolongació del carrer Arruza (en el sòl urbà de Torreblanca), fent coincidir la seua línia de façana est amb l'alineació del vial Carlos Arruza existent, desplaçant-lo cap a l'est i girant-lo lleument perquè l'inici del futur vial coincidesca, tant com siga possible, amb la intersecció dels vials ja existents. També es proposa l'execució d'una xicoteta rotonda per a ordenar el trànsit.
  
Amb la modificació, 291,32 m2 qualificats de dotació vial passa a tenir la qualificació de residencial UR-2, 297,39 m2 passen de residencial UR-2 a dotació vial i 321,53 m2 mantenen la qualificació de dotació vial.
  
Fonaments de dret
  
Primer. La tramitació de la present modificació puntual de les normes subsidiàries de planejament de Torreblanca ha sigut correcta, de conformitat amb el que estableixen l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant LRAU), així com l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara endavant RPCV).
  
Segon. La documentació està completa, en compliment del que estableix l'article 27 en relació amb el 55.1 de la LRAU, així com l'article 45 i següents del RPCV.
  
Tercer. La modificació que s'examina comporta la introducció d'alteracions en l'ordenació detallada del sòl urbà. Tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà s'emmarca clarament dins de la discrecionalitat del planejament urbanístic i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de realitzada per l'Ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran considerar l'oportunitat de les iniciatives urbanístiques que se li plantegen. Cal únicament, en supòsits com del que tractem, un control autonòmic de legalitat, ja que, com indica l'article 40.1, últim paràgraf, de la LRAU, «la Generalitat no podrà aprovar definitivament els plans que incórreguen en infracció d'una disposició legal estatal o autonòmica».
  
La modificació que s'examina no vulnera cap precepte legal i es justifica en criteris de racionalitat, per la qual cosa no hi ha cap obstacle a la seua aprovació.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres Públiques, Urbanisme i Transports, o bé sotmetre la seua proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló, acorda:
  
Aprovar definitivament la modificació puntual de les Normes Subsidiàries de Planejament de Torreblanca relativa a canvi d'alineació de la prolongació del carrer Carlos Arruza.
  
Contra el present acord, que no posa fi a la via administrativa, es podrà interposar un recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló, 31 d'octubre de 2000.- El secretari de la Comissió Territorial d'Urbanisme: Fernando Renau Faubell.